Covid-19: Soveel gevalle nou in SA tronkeArgieffoto: ANA. Die departement van korrektiewe dienste het reeds 2 190 bevestigde gevalle van die nuwe koronavirus aangemeld – 1 207 gevangenes en 983 korrektiewe beamptes. Altesaam 1 644 van dié pasiënte het reeds van die virus herstel, terwyl 20 gesterf het. Daar is dus in dié stadium 523 aktiewe gevalle Covid-19 reg oor die land se 243 korrektiewe sentrums. Singabakho Nxumalo, woordvoerder vir die departement, het Vrydag in ’n verklaring gesê nog 63 korrektiewe beamptes het intussen positief getoets vir Covid-19. Altesaam 20 van die beamptes werk in korrektiewe sentrums in Gauteng, 18 in korrektiewe sentrums in die Wes-Kaap en 12 in gevangenisse in die Oos-Kaap. Dié drie provinsies loop tans die meeste onder Covid-19 deur. Volgens Nxumalo het nog sewe beamptes intussen in die Vrystaat en die Noord-Kaap positief vir Covid-19 getoets. Nog drie gevalle onder korrektiewe beamptes is intussen in KwaZulu-Natal aangemeld, terwyl drie beamptes onderskeidelik in Limpopo, Mpumalanga en Noordwes die virus opgedoen het. Slegs een gevangene in ’n Oos-Kaapse tronk het die afgelope week positief getoets vir Covid-19. Altesaam 25 pasiënte in die tronk, hetsy korrektiewe beamptes of gevangenes, het in dié tyd van die virus herstel.